**Školi za rođendan**

Naša škola je velika. Ima osam učionica, knjižnicu, vanjsko igralište i veliki vrt oko škole. U vrtu imamo raznog zelenog bilja.

Najdraže mi je kada smo svi u vrtu i uređujemo ga. Igralište nije puno veliko, ali je nama dovoljno. Napravljeno je od betona i ograđeno visokom žicom. Škola ima narančasti krov i po tome je poznata. Svaku godinu u školu krene sve više djece. Naša škola ima zadrugu i eko patrole. Najviše mi se sviđa što radimo razne radove od kojih mnogi idu na razna natjecanja. Nedostaje mi odlazak u školu, učenje s prijateljima i igranje u dvorištu škole.

Svojoj školi želim još mnogo godina rada i da djeca koja dođu uživaju u njoj kao mi sada.

 Sammir Mustafić

Moja škola je velika i ima puno učionica. Narančaste je i bež boje, a unutra je plava.

U njoj učimo, pišemo, sadimo cvijeće, kopamo zemlju… smijemo se… Tu se volim igrati sa prijateljima, saditi cvijeće i učiti. Jako volim i likovni jer mi je drago crtati i raditi glinom, ali ne volim kad se netko svađa ili baca smeće oko škole. Ljepše mi je učiti u školi jer vidim svoje prijatelje i učiteljicu.

Našoj školi za rođendan želim da ima puno cvijeća, da još puno djece ide u nju i da su svi sretni.

 Angela Crnolatec

Početak školstva u Rogoznici je bio davne 1840. godine. Tada je otvorena Niža pučka škola u Rogoznici. Od onda se puno toga promijenilo u načinu školovanja.

Danas je naša škola puno modernija. Do 2006. godine škola je bila u staroj zgradi, a tada se preselila u ovu novu u koju ja sada idem. Naša škola je velika i prostrana. Trenutno idemo u školu od kuće zbog ove situacije s koronavirusom. Nadam se da će se ovo što prije završiti jer mi je ljepše normalno ići u školu i igrati se s prijateljima. U našoj školi je sve lijepo i zabavno i nadam se da će ubrzo sve biti normalno.

Za 180. rođendan našoj školi želim da ima još puno rođendana i da uskoro bude opet puna djece.

 Roko Živković